Bonus vo výške až 15 % z navyšovanej sumy získajú všetci zákazníci predplatenej služby Prima pri obnovení kreditu prostredníctvom Orange teleplatby, služby Banking, alebo prostredníctvom paušálu či internetu. Akcia platí od 17. júla do 15. septembra 2006.
Obnova kreditu s Paušálom umožňuje zákazníkovi s účastníckym programom navyšovať kredit na Prima kartách. Suma, o ktorú sa kredit na Prime navýši, bude zákazníkovi paušálu pripísaná až v najbližšej faktúre, to znamená, že za kredit, ktorý môže zákazník predplatenej karty využívať ihneď po dobití, zaplatí neskôr pri úhrade faktúry účastníckeho programu. Pre využitie tohto spôsobu obnovy kreditu je nutné poznať svoj ID kód. Najjednoduchším spôsobom obnovy kreditu s Paušálom, je odoslanie SMS správy v tvare KRED 09XYXXXXXX SUMA ID-KOD na skrátené číslo 414.
Služba Orange teleplatba umožňuje pohodlné a rýchle navýšenie kreditu na vlastnej, alebo inej Prima karte a zároveň poskytuje možnosť realizovať platby vybraným obchodným partnerom prostredníctvom mobilného telefónu. Túto službu môžu zákazníci Primy využívať s väčšinou platobných kariet používaných na Slovensku, ako Mastercard/Eurocard, VISA, VISA Electron a Maestro. Prostriedky na obnovu kreditu sa odrátajú z účtu platobnej karty, na ktorý sa viaže služba Orange teleplatba. Obnova kreditu cez Orange teleplatbu je pre zákazníkov Primy dostupná na bezplatnom čísle 777. Službu Orange teleplatba si však môže bezplatne aktivovať aj užívateľ mesačného programu, ktorý môže touto formou taktiež obnovovať kredit ľubovoľnej Prima karte.
Obnoviť kredit prostredníctvom internetu si môžu v súčasnosti zákazníci Tatra banky, Slovenskej sporiteľne a OTP Banky Slovensko. Ak majú vo svojej banke zriadený internet banking, môžu využiť tento rýchly, pohodlný a bezpečný spôsob obnovy kreditu kedykoľvek a kdekoľvek, kde existuje prístup k internet. Obnova kreditu je dostupná na stránke Orange v sekcii Prima.
Obnoviť Prima kredit cez službu Banking si môže každý zákazník (držiteľ predplatenej karty Prima aj užívateľ mesačného programu), ktorý má účet v Slovenskej sporiteľni, Tatra banke alebo OTP Banke Slovensko a zároveň má bankingovú 64 kilobajtovú JAVA SIM kartu, prípadne novšiu verziu SIM karty. V prípade, že takúto SIM kartu zákazník nevlastní, môže požiadať o jej výmenu za svoju pôvodnú na ktoromkoľvek predajnom mieste spoločnosti Orange Slovensko. Ak zákazník spĺňa uvedené podmienky používania služby Banking, stačí, aby požiadal vo svojej banke o aktiváciu tejto služby. Zadať príkaz na obnovu kreditu potom môže zákazník priamo z Orange menu svojho mobilného telefónu kdekoľvek, kde je pokrytie signálom Orange, aj v zahraničí.